Document ID: 32014R1264

KOMISIJOS ĮGYVENDINIMO REGLAMENTAS (ES) Nr. 1264/2014
2014 m. lapkričio 26 d.
kuriuo iš dalies keičiamas Reglamentas (ES) Nr. 408/2011, kuriuo įgyvendinamos Europos Parlamento ir Tarybos reglamento (EB) Nr. 1185/2009 dėl pesticidų statistikos nuostatos dėl perdavimo formato
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. lapkričio 25 d. Europos Parlamento ir Tarybos reglamentą (EB) Nr. 1185/2009 dėl pesticidų statistikos (1), ypač į jo 5 straipsnio 1 dalį,
kadangi:
(1)
Reglamentu (EB) Nr. 1185/2009 nustatyta palyginamos Europos pesticidų pardavimo ir naudojimo žemės ūkyje statistikos rengimo sistema;
(2)
pagal Reglamento (EB) Nr. 1185/2009 3 straipsnio 3 dalį valstybės narės turėtų perduoti statistinius duomenis elektronine forma, laikydamosi atitinkamo Komisijos nustatyto techninio formato;
(3)
Komisijos reglamente (ES) Nr. 408/2011 (2) nenurodytas pesticidų naudojimo statistinių duomenų, kuriuos reikės perduoti 2015 m., perdavimo formatas, todėl tą reglamentą reikėtų iš dalies pakeisti;
(4)
šiame reglamente nustatytos priemonės atitinka Europos statistikos sistemos komiteto nuomonę,
PRIĖMĖ ŠĮ REGLAMENTĄ:
1 straipsnis
Komisijos reglamentas (ES) Nr. 408/2011 iš dalies keičiamas taip:
1)
1 ir 2 straipsniai pakeičiami taip:
„1 straipsnis
Valstybės narės perduoda pesticidų statistinius duomenis, nurodytus Reglamento (EB) Nr. 1185/2009 I ir II prieduose, laikydamosi SDMX formato duomenų struktūros apibrėžčių. Duomenys pateikiami Komisijai (Eurostatui) per bendrąją prieigą arba taip, kad Komisija (Eurostatas) galėtų juos išgauti elektroninėmis priemonėmis.
2 straipsnis
Pesticidų pateikimo rinkai duomenys perduodami Komisijai (Eurostatui) laikantis I priede nurodytos duomenų struktūros.
Pesticidų naudojimo žemės ūkyje duomenys perduodami Komisijai (Eurostatui) laikantis II priede nurodytos duomenų struktūros.“
2)
Reglamento (ES) Nr. 408/2011 priedas iš dalies keičiamas taip, kaip nurodyta šio reglamento priede.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. lapkričio 26 d.

Labels: 12
19
6